सचिन के बंगले का सौ करोड़ का बीमा  
सचिन ने अपने पांच मंजिला ‘ड्रीमहाउस’ का सौ करोड़ रुपये का बीमा कराया है जो किसी व्यक्ति द्वारा कराए गए सबसे बड़े बीमे में से है।
सचिन तेंदुलकर ने बांद्रा स्थित अपने पांच मंजिला ‘ड्रीमहाउस’ का सौ करोड़ रुपये का बीमा कराया है जो किसी व्यक्ति द्वारा कराए गए सबसे बड़े बीमे में से है। सार्वजनिक क्षेत्र की एक बीमा कंपनी के अधिकारी ने गोपनीयता की शर्त पर बताया ,‘‘ बीमा कंपनियों के एक समूह ने बांद्रा स्थित इस क्रिकेटर के घर का सौ करोड़ रुपये का बीमा किया है।’’ अधिकारी के अनुसार चार सरकारी समूह बीमा और एक निजी बीमा कंपनी ने यह कवर दिया है।
	उसने बताया, ‘‘ओरिएंटल इंश्योरेंस कंपनी, युनाइटेड इंडिया इंश्योरेंस, न्यू इंडिया एश्योरेंस और नेशनल इंश्योरेंस कंपनी और एक निजी बीमा कंपनी ने यह बीमा कवर दिया है जिसकी प्रतिवर्ष प्रीमियम करीब 40 लाख रुपये होगी।’’ एक अन्य अधिकारी ने बताया कि कवर दो हिस्सो में दिया गया है। इसमें अग्नि बीमा नीति के तहत 75 करोड़ रुपये और फर्नीचर, इलेक्ट्रानिक सामान और क्रिकेट साजो सामान के लिए 25 करोड़ रुपये का अतिरिक्त कवर है।
	अग्नि बीमा के तहत आग, आतंकवादी हमले, भूकंप जैसी प्राकृतिक आपदा जैसे नुकसान कवर होंगे। इसमें भूमि की लागत, कंपाउंड की दीवारों और इलेक्ट्रानिक सामान कवर होगा।
	तेंदुलकर ने सितंबर में 6000 वर्गफीट के अपने इस बंगले में प्रवेश किया। इससे पहले वह उस फ्लैट में रहते थे जो उन्हें खेल कोटे से मिला था।
	तेंदुलकर ने नए बंगले में प्रवेश के समय कहा था, ‘‘हर किसी का सपना अपना घर होता है। मैंने भी यह सपना देखा है जो अब पूरा हुआ।’’ तेंदुलकर ने 2007 में 39 करोड़ रुपये की लागत से यह प्लाट खरीदा था। उनके बंगले की दीवारे इतनी ऊंची है कि बाहर से कुछ नजर नहीं आता। इसके अलावा सीसीटीवी कैमरे और सेंसर भी लगाए गए हैं।
	तीन मंजिला बंगले में दो भूमिगत तल भी हैं। इस करार के साथ ही तेंदुलकर उन उद्योगपतियों और सिने सितारों की जमात में शामिल हो गए जिन्होंने अपने मकान का इतना महंगा बीमा कराया है। शाहरुख खान ने अपने बंगले ‘मन्नत’ का 110 करोड़ रुपये का बीमा कराया है। वहीं रिलायंस समूह के मुकेश अंबानी ने अपने एक अरब डॉलर के बंगले एंटिला का 150 करोड़ रुपये का बीमा कराया है।